આ વાવ સાથે જોડાયેલી ખૂબ જાણીતી આશ્ચર્યકારક વાત છે તેમાં ભૂત – અદ્રશ્ય શક્તિનો સંચાર હોવો. દિલ્હીના પ્રમુખ હોન્ટેડ સ્થળોમાં તેની ગણતરી થાય છે. માન્યતા છે કે વર્ષો પહેલા આ પાણી ભરેલી વાવનું બધું પાણી કાળુ થઈ ગયેલું અને એ પાણીની સંમોહનશક્તિએ અનેકોને તેમાં આત્મહત્યા કરવા આકર્ષ્યા હતા. તરતા નહોતું આવડતું એ પણ આ પાણીમાં કૂદી ગયેલા અને તેમના મૃતદેહો મળ્યા નહોતા. છેલ્લે ૨૦૦૭માં પણ અહીં કોઈકે ઉપરથી કૂદીને આત્મહત્યા કરેલી, અને ત્યારે વાવમાં પાણી નહોતું. પગથીયાની આસપાસના બધા ગોખમાં કબૂતરોએ ધામા નાખ્યા છે. વાવના છેલ્લા પગથીયા પછી અંદર – ઉપરની તરફ નજર કરો તો અનેક ચામાચીડિયા દેખાશે. ગુંબજ આખો ચામાચીડિયાથી ભરેલો છે, કદાચ એટલે જ રાત્રે અહીં વિચિત્ર અવાજો આવતા હશે. પણ જ્યારે અમે ગયા ત્યારે અનેક લોકો હતાં અને બધાને અહીં નિઃસંકોચ ફરતા અને ફોટા પાડતા જોયા, એટલે ભૂત હોવાની માન્યતાઓ પણ નબળા મનની પેદાશ જ લાગી. છતાંય અનેક લોકો માને છે કે સાંજે સૂર્યાસ્ત પછી અહીં રોકાવાથી પ્રેતાત્માનો ઓછાયો પડે છે, સૂર્યાસ્ત પછી અહીં રહેવાથી વિચિત્ર પ્રકારની લાગણી થાય છે, અને કોઈક અગમ્ય હાજરી વર્તાય છે. હવે આવી જ માન્યતાઓને લીધે સૂર્યાસ્ત પહેલા જ મુલાકાતીઓને બહાર આવવા વિનંતિ કરી વાવમાં પ્રવેશ બંધ કરી દેવાય છે.